Matrieks: Wes-Kaap derde in land | Netwerk24
Deur Christiaan du Plessis en Sarel van der Walt 03 Januarie 2019 20:22
Die Wes-Kaap het weer die derde beste gevaar in die nasionale matriekslaagsyfer vir 2018, wat op 'n nasionale grondslag verbeter het tot 78,2%. Dít is 3,1 persentasiepunte beter as 2017 se slaagsyfer van 75,1%.
Dié aankondiging is Donderdagaand deur Angie Motshekga, minister van basiese onderwys, in Midrand gedoen.
Die matriekuitslae wys dat die getal leerlinge wat in aanmerking kom vir voorgraadse studie van 28,7% (153 610) tot 33,6% (172 043) toegeneem het.
"Dit is die hoogste getal matrikulante wat in demokratiese Suid-Afrika nog universiteitsvrystelling gekry het," het die minister gesê.
Dit kom nadat die departement in September aangekondig het dat matrikulante in 2018 enige vier keusevakke kan slaag om vir 'n voorgraadse universiteitsgraad in aanmerking te kom.
In die verlede het slegs dié wat uitgesoekte keusevakke geslaag het, toelating gekry. Die getal leerlinge wat in aanmerking kom vir 'n nagraadse diploma is 141 700.
In 2018 het altesame 157 880 matriekkandidate onderskeidings behaal, wat minder is as die 161 080 in 2017. Die provinsies wat die meeste onderskeidings opgelewer het, was KwaZulu-Natal (41 730), Gauteng (36 110) en die Wes-Kaap (24 820).
Die getal onderskeidings in die sleutelvakke soos wiskunde, fisiese wetenskappe, lewenswetenskappe, rekeningkunde en ekonomie het in vergelyking met 2017 met 4,6% tot 58 806 gedaal.
Gauteng is die provinsie wat die beste gevaar het met 87,9%, 'n verbetering van 2,8 persentasiepunte in 2017. Die Vrystaat (87,5%) het die tweede beste gevaar, gevolg deur die Wes-Kaap (81,5%). Slegs Limpopo (69,4%) het minder as 'n 70%-slaagsyfer behaal.
Meer as 800 000 matrikulante het die matriekeindeksamen afgelê, wat volgens Motshekga die grootste groep matrikulante tot nou toe is.
Sy het 2018-matriekuitslae as 'n waterskeidingsoomblik beskryf.
"Die matriekuitslae begin stabiliseer. Meer moet egter gedoen word om doeltreffendheid en gehalte te verseker. Ons is nie die stadigste in die marathon nie.
Nomsa Marchesi, die DA se woordvoerder oor basiese onderwys, het in reaksie op die uitslae egter gesê byna die helfte van die leerlinge wat in 2007 in gr. 1 was, het nie in 2018 die matriekeksamen geskryf nie.
Volgens Marchesi laat die ANC-regering laat sukkelende leerlinge in die steek net om die slaagsyfer beter te laat lyk
Die leerlinge wat nie matriek geskryf het nie, het óf grade herhaal, óf verlore gegaan, het Marchesi in 'n verklaring gesê.
Die rol wat die nuwe stelsel van veelvuldige eksamengeleenthede (MEO), waarin 'n leerder 'n minimum van drie vakke in November van die een jaar skryf en die res in die Junie die volgende jaar, is volgens die DA 'n onding.
"Ons sal aanhou veg om seker te maak leerlinge kry die beste moontlike geleenthede om die volwasse wêreld tegemoet te gaan. Dit is in teenstelling met die ANC wat eenvoudig sukkelende leerlinge in die steek laat."